Diari Oficial de la Generalitat Valenciana


Sumari del DOGV 9334, del 09-05-2022 (2022/3914)

ORDRE 29/2022, de 4 de maig, de la Conselleria d'Educació, Cultura i Esport, per la qual s'estableixen les bases reguladores de la concessió de subvencions per a actuacions de conservació i protecció dels béns immobles del patrimoni cultural de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9334

Data del DOGV
:   09-05-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/3914

CVE
:   JPWJ-E-8002-4304

Data del document
:   04-05-2022

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * legislació

ORDRE 29/2022, de 4 de maig, de la Conselleria d'Educació, Cultura i Esport, per la qual s'estableixen les bases reguladores de la concessió de subvencions per a actuacions de conservació i protecció dels béns immobles del patrimoni cultural de la Comunitat Valenciana. [2022/3914]  
La Constitució Espanyola, en l'article 46, estableix que els poders públics garantiran la conservació i promouran l'enriquiment del patrimoni històric, cultural i artístic dels pobles d'Espanya i dels béns que l'integren, i que correspon a aquests facilitar la participació de tots els ciutadans en la vida cultural, segons el seu article 9.2.  
  
L'Estatut d'Autonomia de la Comunitat Valenciana estableix, en l'article 49.1.4t i 49.11.5é, la competència exclusiva de la Generalitat en matèria de cultura.  
D'acord amb el que estableixen la Llei 38/2003, de 17 de novembre, general de subvencions, i l'article 91 de la Llei 4/1998, d'11 de juny, de la Generalitat Valenciana, del patrimoni cultural valencià, atés l'interés públic de totes les activitats de conservació i promoció, així com la finalitat d'impulsar la conservació, promoció i difusió del patrimoni cultural valencià, s'aproven les bases de les subvencions dirigides a cofinançar treballs que tinguen com a objectiu la protecció, conservació i recuperació del patrimoni cultural de la Comunitat Valenciana: arqueològic, arquitectònic, historicoartístic, etnològic i paleontològic, de naturalesa immoble.  
Com a conseqüència d'això i a fi de dotar de la necessària concurrència i transparència el procediment d'aquestes subvencions, es publiquen aquestes bases reguladores d'acord amb la Llei 38/2003, de 17 de novembre, general de subvencions, i la Llei 1/2015, de 6 de febrer, d'hisenda pública, del sector públic instrumental i de subvencions.  
  
Les presents bases reguladores s'emmarquen en el Pla estratègic de subvencions 2020-2023 de la Conselleria d'Educació, Cultura i Esport, aprovat per Resolució de 23 de març de 2020, del seu titular, i publicat en el Diari Oficial de la Generalitat Valenciana de 7 d'abril de 2020 (DOGV 8783, 07.04.2020).  
Les subvencions de la present convocatòria no requereixen ser notificades a la Comissió Europea, atés que estan acollides al règim de minimis establit en el Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea i a la seua publicació en el Diario Oficial de la Unión Europea (DO L 352 de 24.12.2013). Aquest reglament ha sigut modificat pel Reglament (UE) núm. 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013 pel que fa a la seua pròrroga i el Reglament (UE) núm. 651/2014 pel que fa a la seua pròrroga i als ajustos pertinents (DO L 215 de 07.07.2020) (d'ara en avant, ens referim al Reglament (UE) núm. 1407/2013), en virtut del qual les ajudes de minimis pel seu import no suposen un falsejament de la competència que afecte els intercanvis comercials entre els estats membres de la Unió Europea.  
  
En conseqüència, a l'empara del que estableix l'article 160.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, amb la redacció donada per l'article 4 del Decret llei 6/2021, d'1 d'abril, del Consell, de mesures urgents en matèria de gestió economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19; i fent ús de les facultats que em confereixen el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i les conselleries de la Generalitat, el Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, i l'Ordre 9/2021, de 7 de maig, de la Conselleria d'Educació, Cultura i Esport, de desenvolupament del reglament orgànic i funcional de la Conselleria d'Educació, Cultura i Esport; vistos els informes preceptius de l'Advocacia General de la Generalitat i de la Intervenció Delegada als quals fa referència l'article 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions,  
  
  
ORDENE  
  
Base primera. Objecte i finalitat  
1. La present ordre estableix les bases reguladores que regiran el procediment de gestió i concessió de les subvencions per a cofinançar treballs de conservació i protecció dels elements que formen el patrimoni cultural de la Comunitat Valenciana de naturalesa immoble.  
2. Aquestes bases regularan les futures convocatòries incloses en el pla estratègic de subvencions vigent en el moment de la seua publicació, dins de l'àmbit d'actuació de la conselleria competent en matèria de cultura.  
  
Base segona. Actuacions subvencionables  
1. Es cofinançaran amb aquests fons aquelles actuacions o treballs que s'hagen de realitzar sobre béns de naturalesa immoble: arqueològics, arquitectònics, historicoartístics, etnològics i paleontològics, del patrimoni cultural de la Comunitat Valenciana, considerats béns d'interés cultural o béns de rellevància local de caràcter individual, i la finalitat dels quals siga la protecció, conservació o recuperació dels seus valors, dins del marc de les atribucions que correspon exercir a la conselleria competent en matèria de cultura.  
  
2. L'actuació subvencionada tindrà per objecte una obra o fase completa que s'haurà d'executar durant el període que establisca la convocatòria corresponent. En la documentació o projecte d'actuació hauran de quedar clarament definits quins són els treballs per als quals se sol·licita subvenció.  
3. Únicament seran admissibles les actuacions en què els sol·licitants comprometen un nivell mínim de cofinançament i no incomplisquen el règim de compatibilitats establit en la base 18 d'aquesta ordre.  
4. No seran subvencionables els treballs destinats exclusivament a investigació.  
  
Base tercera. Beneficiaris  
1. Podran obtindre la condició de beneficiari d'aquestes subvencions els ajuntaments, les fundacions i les associacions o entitats sense ànim de lucre que tinguen entre els seus fins fundacionals la recuperació, la conservació o la protecció del patrimoni cultural en l'àmbit de la Comunitat Valenciana, que siguen propietaris dels béns integrants del patrimoni cultural en els quals es vulga intervindre.  
2. Aquestes entitats podran sol·licitar també aquesta subvenció per a intervindre en aquells béns de titularitat privada que formen part de l'Inventari general del patrimoni de la Comunitat Valenciana, sempre que tinguen l'autorització prèvia dels propietaris i d'acord amb les condicions que s'establisquen en les diferents convocatòries.  
3. No podran obtindre la condició de beneficiari de les subvencions regulades en aquestes bases els sol·licitants en els quals concórrega alguna de les circumstàncies previstes en l'article 13 de la Llei 38/2003, de 17 de novembre, i en el que es preveu a aquest efecte en el Reial decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, general de subvencions.  
4. Les fundacions i les associacions o entitats sense ànim de lucre hauran d'estar legalment constituïdes, tindre capacitat jurídica, poder actuar en el territori de la Comunitat Valenciana i estar al corrent de les obligacions registrals.  
S'acreditarà l'existència de la fundació, associació o entitat sense ànim de lucre mitjançant certificat actualitzat, expedit pel registre administratiu que corresponga segons el tipus d'entitat, que acredite la inscripció de l'entitat, i si és el cas, fotocòpia compulsada dels estatuts de l'entitat pels quals es regeix la seua activitat, on ha de constar explícitament la inexistència d'ànim de lucre, així com que entre els seus fins es trobe la recuperació, la conservació o la protecció dels béns immobles de patrimoni cultural de la Comunitat Valenciana.  
  
Base quarta. Cofinançament  
1. Amb aquestes ajudes es podrà finançar fins al 95 % del cost total dels treballs, atenent els criteris recollits en la base 9, en funció del nombre d'habitants.  
2. L'import de les subvencions en cap cas podrà ser de tal quantia que aïlladament o en concurrència amb altres subvencions ajudes, ingressos o recursos, supere el cost de l'activitat subvencionada.  
3. Si el pressupost total de l'actuació inclou partides no subvencionables, aquestes seran descomptades del total, sense que en cap cas la conselleria amb competències en matèria de cultura assumisca el cost d'aquestes.  
4. Es consideraran despeses subvencionables aquelles que de manera indubtable responguen a la naturalesa de l'actuació subvencionada, siguen estrictament necessàries i es realitzen dins del termini establit per a l'execució dels projectes en la convocatòria i en la resolució de concessió, i complisquen el que disposa l'article 31 de la Llei 38/2003, de 17 de novembre, general de subvencions.  
5. Els tributs són despesa subvencionable quan el beneficiari de la subvenció els abona efectivament. En cap cas es consideren despeses subvencionables els impostos indirectes quan siguen susceptibles de recuperació o compensació ni els impostos personals sobre la renda.  
  
6. Es considerarà despesa realitzada la que haja sigut efectivament pagada abans de l'acabament del període de justificació.  
7. Amb caràcter general tindran la consideració de partides i actuacions no subvencionables les següents:  
a) Les inversions i adquisicions de material, equips o béns de naturalesa inventariable que suposen un increment de patrimoni per al beneficiari.  
b) Honoraris en la redacció d'estudis, projectes, informes, memòries tècniques o direcció tècnica de les actuacions dels diferents tècnics que hi intervenen.  
c) Dietes, desplaçaments o nòmines.  
  
Base cinquena. Procediment de concessió  
1. El procediment de concessió de les subvencions regulades en les presents bases es tramitarà en règim de concurrència competitiva, regulat en l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
2. El procediment s'iniciarà d'ofici mitjançant convocatòria aprovada per resolució de la persona titular de la conselleria competent en matèria de cultura que es publicarà en el Diari Oficial de la Generalitat Valenciana.  
  
Base sisena. Sol·licituds i documentació  
1. Les sol·licituds es formularan en la forma i els terminis que es determinen en la convocatòria corresponent, i la seua presentació, juntament amb la documentació vinculada, comporta l'acceptació de les bases que s'estableixen en aquesta ordre.  
2. La sol·licitud juntament amb la documentació requerida es presentarà en les formes i llocs previstos, d'acord amb l'article 16 de la Llei 39/2015, d'1 d'octubre, del procediment administratiu comú de les administracions públiques.  
3. Quan la sol·licitud no tinga els requisits exigits o no s'adjunte la documentació que d'acord amb aquesta ordre siga exigible, es notificarà a la persona sol·licitant la causa que impedeix la continuació del procediment, i se la requerirà perquè, de conformitat amb l'article 68 de la Llei 39/2015, d'1 d'octubre, del procediment administratiu comú de les administracions públiques, en el termini de 10 dies esmene la falta o adjunte els documents preceptius, amb indicació que si no ho fa es considerarà que ha desistit de la seua petició, amb la resolució prèvia dictada en els termes previstos en l'esmentada legislació.  
  
  
Base setena. Ordenació i instrucció  
1. L'ordenació i instrucció del procediment de concessió correspondrà a la direcció general competent en matèria de cultura, que rebrà les sol·licituds presentades i realitzarà d'ofici totes les actuacions que considere necessàries per a la determinació, coneixement i comprovació de les dades en virtut de les quals haurà de formular la proposta de resolució.  
2. L'avaluació de les sol·licituds s'efectuarà segons els criteris, formes i prioritats de valoració establits en aquestes bases o, si és el cas, en la convocatòria. Una vegada avaluades les sol·licituds, l'òrgan col·legiat al qual es refereix la base següent haurà d'emetre un informe en el qual es concrete el resultat de l'avaluació efectuada.  
3. La instrucció del procediment de concessió correspondrà al servei competent en matèria de patrimoni cultural, que, a la vista de l'expedient, de l'informe de la comissió i de la proposta de resolució provisional esmentats en la base 8, formularà la proposta de resolució definitiva que haurà d'expressar el sol·licitant o la relació de sol·licitants per als quals es proposa la concessió de la subvenció i la seua quantia. Igualment es faran constar de manera expressa les propostes motivades de denegació.  
  
  
Base huitena. Comissió d'avaluació i valoració  
1. L'examen i valoració dels expedients presentats, així com la consegüent proposta de concessió i denegació de les subvencions, correspondrà a la comissió d'avaluació i valoració que estarà integrada per:  
  
a) Presidència: la persona titular de la subdirecció general de cultura competent en la matèria o persona en qui delegue.  
b) Vicepresidència: la persona titular de la direcció del servei amb funcions en matèria de patrimoni cultural.  
c) Vocals: tres persones funcionàries, tècniques de l'administració pública, especialitzades en les disciplines d'arquitectura, arqueologia o etnologia nomenades per la persona titular de la direcció general amb competència en matèria de cultura.  
d) Secretaria: una persona tècnica adscrita a la direcció general competent en la matèria, amb veu i vot.  
Els membres de la comissió seran nomenats per la persona titular de la direcció general amb competències en matèria de cultura.  
2. Aquesta comissió formularà l'informe i la proposta de concessió provisional a l'òrgan instructor, sense perjudici de les especialitats que puguen derivar-se de la capacitat d'autoorganització de les administracions públiques.  
3. La comissió actuarà com a òrgan col·legiat de conformitat amb el que estableixen els articles 15 i següents de la Llei 40/2015, d'1 d'octubre, de règim jurídic del sector públic.   
4. La seua composició serà paritària, respectant el principi de presència equilibrada de dones i homes en la designació de membres de la comissió, de conformitat amb el que estableix la Llei 9/2003, de 2 d'abril, per a la igualtat entre dones i homes.  
  
Base novena. Criteris objectius d'atorgament de la subvenció  
1. Les subvencions seran concedides d'acord amb els principis de publicitat, transparència, objectivitat, igualtat i no-discriminació, i mitjançant el procediment de concurrència competitiva.  
2. La comissió de valoració podrà requerir als interessats totes les dades i acreditacions que considere necessaris per a la qualificació de les activitats objecte de subvenció.  
3. Les sol·licituds que complisquen els requisits establits en aquesta ordre i en la convocatòria seran valorats i puntuats segons els criteris que a continuació s'indiquen, amb una puntuació màxima de 15 punts:  
  
a) Rellevància patrimonial de l'immoble sobre el qual es pretén intervindre. La puntuació màxima serà de 2 punts, segons les circumstàncies següents:  
 Els immobles que tinguen la consideració de béns d'interés cultural, ja siga per declaració singular o per declaració genèrica (disposició addicional primera i segona de la Llei 4/1998, d'11 de juny, del patrimoni cultural valencià): 2 punts.  
 Els immobles que tinguen la consideració de bé de rellevància local, ja siga per la seua inclusió en un catàleg de proteccions aprovat o bé per ministeri de la llei (inclosos en la disposició addicional cinquena de la Llei 4/1998, d'11 de juny, del patrimoni cultural valencià): 1 punt.  
  
b) Existència d'instruments de gestió patrimonial en el municipi. La puntuació màxima serà de 5 punts.  
Es valorarà segons una d'aquestes dues possibilitats:  
 Municipis amb catàleg de proteccions adaptat a la Llei 4/1998, d'11 de juny, del patrimoni cultural valencià, aprovat definitivament amb posterioritat a l'1 de gener de 2010: 4 punts.  
 Municipis amb catàleg de proteccions en tramitació: 2 punts.  
A aquesta puntuació se sumarà, si escau, una d'aquestes dues opcions:  
 Si el municipi disposa d'un pla especial de protecció aprovat i adaptat a la Llei 4/1998, d'11 de juny, del patrimoni cultural valencià, en què estiga inclòs el bé en el qual s'actuarà: 1 punt.  
  
 Si el municipi disposa d'un pla especial de protecció en tramitació en el qual estiga inclòs el bé en què s'actuarà: 0,5 punts.  
  
c) Nivell d'urgència de l'actuació. La puntuació màxima en aquest apartat serà d'1,5 punts.  
Per a la valoració es considerarà l'estat actual de l'immoble, l'existència d'un risc o deterioració irreversible de la seua materialitat o d'algun dels seus valors substancials.  
d) Idoneïtat patrimonial del projecte i interés de l'actuació. La puntuació màxima serà de 5 punts.  
e) Suport a xicotets municipis. La puntuació màxima en aquest apartat serà d'1,5 punts.  
 Les actuacions que es desenvolupen en municipis amb menys de 500 habitants seran bonificades amb 1,5 punts addicionals.  
 Les actuacions que es desenvolupen en municipis entre 500 i 1500 habitants es beneficiaran amb un punt addicional.  
 A les que s'aborden en municipis entre 1501 i 3000 habitants, els correspondran 0,5 punts addicionals.  
Aquesta puntuació es determinarà segons les xifres de població oficials publicades per l'Institut Nacional d'Estadística en l'última revisió del padró prèvia a la data de presentació de la sol·licitud.  
4. Se subvencionarà fins a un màxim del 95 % del pressupost de l'activitat sol·licitada segons la base 4 i la quantia màxima de la subvenció no podrà ser superior a 40.000 euros. L'import de cofinançament s'establirà en funció de la grandària del municipi segons les xifres de població oficials publicades per l'Institut Nacional d'Estadística en l'última revisió del padró prèvia a la data de presentació de la sol·licitud, i serà:  
Municipis de més de 50.000 habitants: 50 %.  
Municipis entre 20.001 i 50.000 habitants: 60 %.  
Municipis entre 5.001 i 20.000 habitants: 70 %.  
Municipis entre 1.001 i 5.000 habitants: 80 %.  
Municipis de menys de 1.000 habitants: 95 %.  
5. La priorització de les sol·licituds serà d'acord amb la puntuació obtinguda. En cas d'empat en la puntuació entre dues o més sol·licituds, tindran prioritat els municipis que tinguen menor població.  
6. La comissió emetrà un informe en què es detallaran els criteris i les normes determinats en la present ordre i en la convocatòria corresponent, especificarà la valoració i ponderació de les sol·licituds, i establirà una prelació per ordre de major a menor puntuació de les sol·licituds, amb l'import de la quantia de la subvenció en aquelles sol·licituds que resulten estimades.  
  
Base desena. Resolució de la convocatòria  
1. L'òrgan instructor, a la vista de l'expedient i de l'informe de la comissió avaluadora prevista en la base 8, formularà proposta de resolució definitiva que elevarà a la persona titular de la direcció general amb competències en matèria de cultura, la qual serà, per delegació del titular de la conselleria, competent per a resoldre.  
2. En la resolució s'inclourà el sol·licitant o relació de sol·licitants als quals es concedeix la subvenció, i es farà constar, si és el cas, de manera expressa, la desestimació de la resta de les sol·licituds. A més, haurà d'incloure una relació ordenada de totes les sol·licituds que, complint les condicions administratives i tècniques establides en aquestes bases per a adquirir la condició de beneficiari, no hagen sigut estimades per superar-se la quantia màxima del crèdit fixat en la convocatòria, en funció dels criteris de valoració previstos en aquesta.  
  
3. El termini màxim per a resoldre i notificar la resolució del procediment serà de sis mesos, comptats a partir de la publicació en el Diari Oficial de la Generalitat Valenciana de la corresponent convocatòria, llevat que aquesta pospose els seus efectes a una data posterior. El venciment del termini màxim sense haver-se notificat la resolució legitima els interessats per a entendre desestimada per silenci administratiu la sol·licitud de concessió de la subvenció.  
4. La resolució del procediment serà objecte de publicació en el Diari Oficial de la Generalitat Valenciana i tindrà els efectes de la notificació, segons el que s'estableix en l'article 45 de la Llei 39/2015, d'1 d'octubre, del procediment administratiu comú de les administracions públiques.  
5. Les resolucions de l'òrgan concedent esgoten la via administrativa.  
  
Base onzena. Publicació i difusió  
1. La publicació de les subvencions concedides s'haurà de realitzar en el Diari Oficial de la Generalitat Valenciana expressant la convocatòria i la identificació de les subvencions, el programa i crèdit pressupostari al qual s'imputen, nom o raó social dels beneficiaris, el número d'identificació fiscal, les finalitats de la subvenció, els programes o projectes subvencionats i la quantitat concedida.  
2. La publicitat de les subvencions concedides s'inserirà en la corresponent seu electrònica o portal institucional de la Generalitat en internet, www.gva.es, així com en la pàgina web de la conselleria competent en matèria de cultura http://www.ceice.gva.es/web/patrimonio-cultural-y-museos/subvenciones-y-ayudas1 o http://www.ceice.gva.es/va/web/patrimonio-cultural-y-museos/subvenciones-y-ayudas1 en els termes i condicions previstos en la Llei 19/2013, de 9 de desembre, de transparència, accés a la informació pública i bon govern, i la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
  
Base dotzena. Obligacions dels beneficiaris  
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques a què fa referència la Llei 38/2003, de 17 de novembre, general de subvencions. També estaran subjectes a les obligacions establides en la Llei 1/2015, de 6 de febrer, d'hisenda pública, del sector públic instrumental i de subvencions, i les derivades de la Llei 4/1998, d'11 de juny, del patrimoni cultural valencià.  
2. Els beneficiaris hauran d'estar al corrent en el compliment de les obligacions tributàries i davant de la Seguretat Social, de conformitat amb el que s'estableix en els articles 18 i 19 del Reial decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, general de subvencions. Aquest aspecte s'haurà d'acreditar amb anterioritat a dictar-se la proposta de resolució, així com en els processos de justificació de la subvenció concedida.  
  
3. A més, són obligacions de cada beneficiari:  
a) Acceptar que el projecte d'actuació presentat quede sotmés al tràmit d'autorització patrimonial corresponent previst en la Llei 4/1998, d'11 de juny, del patrimoni cultural valencià.  
b) Complir l'objectiu d'executar el projecte, realitzar l'actuació o adoptar el comportament que fonamenta la concessió de les subvencions d'acord amb el projecte tècnic aportat i comunicar a la direcció general competent en matèria de cultura qualsevol incidència o variació que poguera produir-se respecte d'aquest.  
c) Assumir el total finançament dels costos de l'actuació.  
d) Acreditar davant l'entitat concedent la realització de l'activitat, així com el compliment dels requisits i condicions que determinen la concessió o gaudi de la subvenció.  
e) Comunicar a la direcció general competent en matèria de cultura l'inici i finalització de l'actuació.  
f) Justificar l'ajuda en els termes i terminis previstos en la convocatòria respectiva i disposar de llibres comptables, registres diligenciats i altres documents degudament autenticats en els termes exigits per la legislació aplicable al beneficiari en cada cas, així com tots els estats comptables i registres específics que siguen exigits.  
g) Conservar els documents justificatius de l'aplicació dels fons rebuts inclosos els documents electrònics, mentre puguen ser objecte de les actuacions de comprovació i control. Les factures o documents de valor probatori equivalent en el tràfic mercantil hauran de reunir els requisits recollits en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació.  
h) Sotmetre's a les actuacions de comprovació i control financer que corresponen a la Intervenció General, en relació amb la subvenció concedida, així com a les actuacions de comprovació a efectuar per la conselleria competent en matèria de cultura, en relació amb l'objecte i destinació de la subvenció concedida.  
i) Complir, si és el cas, les obligacions de publicitat previstes en l'article 3.2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, així com donar a conéixer de manera inequívoca que es tracta d'una acció subvencionada per la Generalitat a través de la conselleria competent en matèria de cultura.  
A aquest efecte, després de la publicació de la resolució de concessió, els beneficiaris hauran de donar l'adequada publicitat del caràcter públic del finançament de les actuacions. Per a això en tots els materials digitals i impresos que es deriven de les activitats subvencionades haurà de figurar de manera visible el logotip de la Generalitat Valenciana i de la conselleria amb competències en matèria de cultura, de manera que s'identifique l'origen de la subvenció. El logotip estarà a la disposició de les entitats beneficiàries en la pàgina web d'aquesta conselleria.  
  
De la mateixa forma s'haurà de fer constar en els cartells de l'obra la col·laboració de la conselleria amb competència en matèria de cultura. Les característiques del cartell es determinaran en la convocatòria corresponent.  
j) Comunicar a la conselleria competent en matèria de cultura, a través de la direcció general competent en aquesta matèria, l'obtenció d'altres subvencions, ajudes, ingressos o recursos procedents de qualssevol administracions o organismes públics o privats i concedits per a la mateixa finalitat que la prevista en la convocatòria corresponent. Aquesta comunicació s'haurà d'efectuar tan prompte com es conega i, en tot cas, abans de la justificació de l'aplicació donada als fons percebuts.  
  
k) Reintegrar els fons percebuts en els supòsits previstos en l'article 37 de la Llei 38/2003, de 17 de novembre, general de subvencions.  
  
2. L'incompliment de qualsevol d'aquestes obligacions podrà donar lloc a la revocació i, si és el cas, al reintegrament de les subvencions percebudes i a l'exigència de l'interés de demora des del moment de pagament de la subvenció.  
  
Base tretzena. Subcontractació de les actuacions subvencionades  
La subcontractació de l'actuació que constituïsca l'objecte de la subvenció complirà el que es disposa en l'article 29 de la Llei 38/2003, de 17 de novembre, general de subvencions.  
  
Base catorzena. Justificació de la subvenció  
1. Els beneficiaris de les subvencions tindran de termini límit fins al 5 de desembre de cada convocatòria per a presentar la documentació justificativa. Aquest termini no serà prorrogable ni ampliable en cap cas.  
  
Es realitzarà mitjançant la presentació de la documentació acreditativa de la realització de l'actuació subvencionada i de la documentació de caràcter econòmic que justifique l'import concedit. Per a això s'haurà d'aportar:  
a) Certificat que les actuacions subvencionades s'han realitzat d'acord amb el projecte subvencionat i que s'han executat en el termini previst en la convocatòria corresponent.  
Si el beneficiari és un ajuntament, el certificat haurà d'estar signat per la direcció facultativa de les obres i pel secretari de l'ajuntament. En la resta de casos, haurà d'estar signat per la direcció facultativa de les obres i pel beneficiari o pel seu representant legal.  
b) Memòria tècnica de les actuacions realitzades, signada per l'autor del projecte, amb descripció dels tractaments aplicats i els materials utilitzats, així com les recomanacions o pautes per a la conservació del bé. S'il·lustrarà amb la documentació fotogràfica en format digital (.jpg) que acredite amb detall el procés, l'estat anterior i posterior de l'actuació (almenys 20 fotografies). La presentació d'aquesta memòria servirà per a complir l'exigència continguda en els articles 35.4 i 60.6 de la Llei 4/1998, d'11 de juny, del patrimoni cultural valencià.  
c) Compte justificatiu que inclourà una relació ordenada i classificada de les despeses justificatives de l'actuació subvencionada, amb identificació del creditor i número de factura, el seu import, data d'emissió i data de pagament, detallada d'acord amb el pressupost del projecte, segons model que determine la convocatòria.  
d) Les factures o documents de valor probatori equivalent en el tràfic jurídic mercantil, incorporats en la relació a què es fa referència en el paràgraf anterior i la documentació acreditativa del pagament.  
2. Quan les activitats hagen sigut finançades, a més de la subvenció, amb fons propis o altres subvencions o recursos, haurà d'acreditar-se documentalment l'import, procedència i aplicació d'aquests fons a les activitats subvencionades.  
3. Els ajuntaments beneficiaris hauran d'estar al corrent en el compliment de l'obligació de rendició dels seus comptes anuals davant la Sindicatura de Comptes o la conselleria competent, d'acord amb el que s'estableix en l'article 199 de la Llei 8/2010, de 23 de juny, de la Generalitat, de règim local de la Comunitat Valenciana, i per a això l'òrgan competent podrà consultar o sol·licitar aquests documents, llevat que l'interessat s'opose a això, tal com s'estableix en la base 20 d'aquesta ordre.  
4. Els perceptors o beneficiaris de les subvencions públiques que tinguen naturalesa jurídica privada hauran d'acreditar mitjançant la presentació d'una declaració responsable, signada pel representant legal de l'entitat, en compliment de l'article 31 de la Llei 38/2003, de 17 de novembre, general de subvencions, que obliga els beneficiaris, quan l'import de la despesa subvencionable supere les quanties del contracte menor establides en la Llei 9/2017, de 8 de novembre, de contractes del sector públic, a sol·licitar com a mínim tres ofertes de diferents proveïdors amb caràcter previ a la contractació del compromís per a la prestació del servei o el lliurament del bé, excepte en aquelles prestacions que, per les especials característiques de les despeses subvencionables, no hi haja en el mercat suficient nombre d'entitats que el subministren o el presten, excloent-ne la despesa que s'haguera realitzat amb anterioritat a la sol·licitud de la subvenció.  
5. Si no es presenta la justificació en els terminis indicats en la convocatòria, l'entitat beneficiària perdrà el dret a la subvenció d'acord amb el que s'estableix en la present ordre.  
  
Base quinzena. Pagament de la subvenció  
1. El pagament de la subvenció es realitzarà amb la justificació prèvia per la persona beneficiària de la realització de l'actuació subvencionada, en els termes establits en la normativa reguladora de la subvenció. No s'admetran abonaments a compte ni pagaments anticipats, en els termes previstos en l'article 171 de la Llei 1/2015, de 6 de febrer, d'hisenda pública, del sector públic instrumental i de subvencions.  
2. No obstant això, amb caràcter previ al pagament de la subvenció, el beneficiari haurà de trobar-se al corrent en el compliment d'obligacions tributàries i davant de la Seguretat Social i aportarà declaració responsable de no ser deutor per resolució de procediment de reintegrament de subvencions, d'acord amb el que s'estableix en l'article 34.5 de la Llei 38/2003, de 17 de novembre, general de subvencions.  
3. Serà requisit previ al pagament de les subvencions concedides l'acreditació d'estar al corrent en el compliment de l'obligació de rendició dels seus comptes anuals davant la Sindicatura de Comptes o la conselleria competent, d'acord amb el que s'estableix en l'article 199 de la Llei 8/2010, de 23 de juny, de la Generalitat, de règim local de la Comunitat Valenciana.  
4. L'import de les subvencions en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'actuació subvencionada.  
5. L'incompliment dels terminis i requisits establits en la present ordre donarà lloc a la pèrdua de la subvenció amb l'audiència prèvia de l'interessat.  
6. La no execució de l'actuació completa del projecte subvencionat podrà donar lloc a la pèrdua de la subvenció o a la minoració, si és el cas, de la part proporcional de l'obra executada segons informe del tècnic representant de l'Administració, amb l'audiència prèvia en els dos casos de l'interessat en els supòsits establits en la Llei 39/2015, d'1 d'octubre, del procediment administratiu comú de les administracions públiques.  
  
Base setzena. Pla de control  
1. Es durà a terme el control de la realització de les actuacions subvencionades mitjançant la comprovació i control de la documentació tècnica i de caràcter econòmic justificativa de l'activitat subvencionada i de l'import concedit, que a aquest efecte s'ha establit com d'aportació preceptiva, per al pagament de la subvenció, de conformitat amb el que s'estableix en l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. El control administratiu i material podrà realitzar-se sobre el total del pagament que es propose en cada línia pressupostària.  
3. L'òrgan concedent podrà realitzar visites en el lloc i data indicats pel beneficiari per a la realització de l'actuació i sol·licitar la documentació i informació que considere necessària.  
  
Base dessetena. Modificació de la subvenció inicialment concedida i reintegrament de les subvencions  
1. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions atorgades per altres administracions o ens públics o privats podrà donar lloc a la modificació de la resolució de concessió.  
2. De conformitat amb l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, serà causa de reintegrament de la subvenció que aquesta siga destinada a la realització d'una activitat o al compliment d'una finalitat prohibida en el títol VI d'aquesta llei.  
3. Podrà deixar-se sense efecte la subvenció concedida o minorar la seua quantia, amb reintegrament de les quantitats percebudes i l'exigència dels interessos de demora des del moment del pagament de la subvenció fins a la data en què s'acorde la procedència del reintegrament, per incompliment de les obligacions i requisits que s'estableixen en la present ordre, així com en els supòsits previstos en els articles 36 i 37 de la Llei 38/2003, de 17 de novembre, general de subvencions.  
4. S'aplicarà el criteri de proporcionalitat amb reintegrament parcial de la subvenció concedida en els supòsits concrets en què siga aplicable.  
5. El procediment de reintegrament s'iniciarà d'ofici per acord de l'òrgan concedent de la subvenció, en virtut del que disposen els articles 41 i següents de la Llei 38/2003, general de subvencions, garantint en tot cas l'audiència de l'interessat. El termini màxim per a resoldre i notificar la resolució serà de dotze mesos des del moment en què s'incoe l'expedient de revocació o minoració i, si és el cas, de reintegrament. La resolució del procediment posarà fi a la via administrativa. El transcurs del termini esmentat sense resolució expressa comportarà la caducitat del procediment, però no la prescripció de l'acció.  
6. Els supòsits de reintegrament s'estableixen sense perjudici dels casos en què corresponga incoar un expedient sancionador d'acord amb el que estableix l'article 67 de la Llei general de subvencions.  
  
Base dihuitena. Concurrència amb altres subvencions  
1. Les subvencions regulades per les presents bases seran compatibles amb la percepció d'altres subvencions procedents de qualssevol administracions o ens públics o privats, nacionals o internacionals, sempre que el conjunt de totes elles no supere el cost de l'actuació subvencionada o implique una disminució de l'import del finançament propi exigit, si és el cas, per a cobrir l'actuació subvencionada o supere la intensitat d'ajuda establida per a les circumstàncies concretes de cada cas en un reglament d'exempció per categories o en una decisió adoptada per la Comissió Europea.  
2. Igualment són compatibles amb altres ingressos o recursos per a la mateixa finalitat, amb la limitació de no superar el cost de l'actuació.  
  
Base denovena. Comunicació a la Comissió Europea  
1. D'acord amb l'article 3.2 del Reglament (UE) núm. 1407/2013, l'import total d'ajudes de minimis concedida per un estat membre a una única empresa no excedirà 200.000 euros durant qualsevol període de tres exercicis fiscals. L'import total de minimis concedit a una única empresa que realitze per compte d'altri operacions de transport de mercaderies per carretera no excedirà 100.000 euros durant qualsevol període de tres exercicis fiscals. Aquestes ajudes de minimis no podran utilitzar-se per a l'adquisició de vehicles de transport de mercaderies per carretera.  
2. D'acord amb l'article 6.1 del Reglament, la conselleria amb competències en matèria de cultura, abans de concedir l'ajuda haurà de comprovar que aquesta concessió no dona lloc al fet que l'import total de les ajudes de minimis concedides a l'empresa sobrepasse el límit esmentat. En cas que se supere aquest límit màxim cap nova ajuda podrà acollir-se al Reglament de minimis. A aquest efecte, sol·licitarà a les entitats beneficiàries una declaració responsable sobre altres ajudes de minimis, subjectes a aquest reglament o a altres reglaments de minimis, concedides en l'exercici fiscal corrent i en els dos exercicis anteriors.  
  
El període de tres exercicis fiscals es determinarà prenent com a referència els exercicis fiscals utilitzats per l'empresa en l'estat membre de què es tracte i totes les ajudes s'expressaran com a subvenció en efectiu, amb xifres emprades brutes, és a dir que, per a tota nova ajuda de minimis que es concedisca, s'ha de calcular la quantia total d'ajudes de minimis atorgades en l'exercici fiscal present i en els anteriors.  
El moment en què s'ha de considerar concedida una ajuda de minimis és aquell en què es reconega a l'empresa el dret legal a rebre l'ajuda en virtut del règim jurídic nacional aplicable, amb independència de la data de pagament de l'ajuda de minimis a l'empresa.  
3. Segons l'article 5 del Reglament, les ajudes de minimis concedides conformement a aquest Reglament podran acumular-se amb altres ajudes de minimis concedides conforme al Reglament (UE) núm. 360/2012 de la Comissió fins al límit màxim establit en aquest últim reglament, o altres ajudes de minimis concedides conformement a altres reglaments de minimis fins al límit màxim pertinent que s'estableix en l'article 3, apartat 2, d'aquest Reglament 1407/2013 (200.000 euros en tres exercicis fiscals).  
Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedira la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
4. No podrà aplicar-se el règim de minimis a les empreses que operen en els sectors determinats en el punt 1 de l'article 1 del Reglament (UE) núm. 1407/2013:  
a) Les ajudes concedides a les empreses que operen en els sectors de la pesca i l'aqüicultura, regulats pel Reglament (CE) núm. 104/2000 del Consell.  
b) Les ajudes concedides a les empreses dedicades a la producció primària de productes agrícoles.  
c) Les ajudes concedides a les empreses que operen en el sector de la transformació i comercialització de productes agrícoles, en els casos següents:  
I) Quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades.  
II) Quan l'ajuda estiga supeditada al fet que una part o la totalitat d'aquesta es repercutisca als productors primaris.  
d) Les ajudes a activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
e) Les ajudes condicionades a la utilització de productes nacionals en lloc d'importats.  
  
Base vintena. Règim d'infraccions i sancions  
1. El règim sancionador serà el previst en els articles 173 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, de conformitat amb el que estableix el capítol III del títol preliminar de la Llei 40/2015, d'1 d'octubre, de règim jurídic del sector públic, i el títol IV de la Llei 38/2003, de 17 de novembre, general de subvencions.  
2. Les entitats i persones beneficiàries d'aquestes subvencions que siguen responsables de la infracció administrativa seran sancionats d'acord amb el que es disposa en el capítol IV, del títol X, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Base vint-i-unena. Tractament de dades de caràcter permanent  
1. La gestió de les ajudes regulades en aquestes bases requereix el tractament de dades de caràcter personal i caldrà preveure les mesures i garanties indicades en la normativa referent a la matèria, especialment en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (d'ara en avant, RGPD) i en la Llei orgànica 3/2018, de 5 de desembre, de protecció de dades personals i garantia dels drets digitals (d'ara en avant, LOPDIGDD).  
2. En el disseny dels formularis i en la sol·licitud de documentació s'hauran de tindre en compte els principis de protecció de dades. En concret, les dades personals seran:  
a) Adequades, pertinents i limitades al que siga necessari en relació amb les finalitats per a les quals són tractades. En aquest sentit:  
 Els formularis i la documentació sol·licitada seran proporcionals a les necessitats de gestió i concessió de les ajudes.  
 La publicació de dades s'efectuarà tenint en compte el que s'estableix en la disposició addicional 7a de la Llei orgànica 3/2018, de 5 de desembre, de protecció de dades personals i garantia dels drets digitals, i en qualsevol altra recomanació o directriu realitzada pels òrgans competents en matèria de protecció de dades i en matèria de publicitat de subvencions.  
b) Les dades seran exactes i, si fora necessari, actualitzades. Els sol·licitants es responsabilitzaran de la veracitat dels documents que es presenten; en tot cas, es tindrà en compte que l'entitat convocant no serà responsable de la inexactitud de les dades quan hagen sigut aportades per les persones sol·licitants o els seus representants o obtingudes de registres públics, sense perjudici de la potestat de verificació de l'administració convocant.  
c) Les dades es conservaran durant el temps necessari per a complir la finalitat per a la qual es van sol·licitar i per a determinar les possibles responsabilitats que es puguen derivar d'aquesta finalitat i del tractament de les dades i de conformitat amb la normativa d'arxius i documentació.  
3. Amb caràcter general, la finalitat per al tractament de dades personals en relació amb aquesta norma serà la gestió de la concessió i justificació de les subvencions, tenint com a bases de licitud general l'interés públic i el compliment d'una obligació legal, previstes, respectivament, en l'article 6.1.e i 6.1.c del RGPD.  
4. La convocatòria de les ajudes haurà d'identificar de manera clara la informació següent:  
a) Identitat i dades de contacte de la persona responsable del tractament i de la persona delegada de protecció de dades.  
b) Finalitats del tractament a què es destinen les dades personals i la base jurídica del tractament d'acord amb el que s'estableix en el punt 3r d'aquesta base.  
c) Destinataris o categories de destinataris de les dades personals.  
d) Identificació de les transferències internacionals de dades.  
e) Termini durant el qual es conservaran les dades personals.  
f) Informació relativa a l'exercici dels drets de protecció de dades.  
  
g) Dret a presentar una reclamació davant una autoritat de control.  
h) Si la persona interessada està obligada a facilitar les dades personals i està informada de les possibles conseqüències de no facilitar aquestes dades.  
En el cas que es recullen dades, tant en la sol·licitud com en el procediment de justificació, de tercers que no siguen la persona sol·licitant o representant, haurà de proporcionar-se un document que permeta el compliment del que s'estableix en aquesta base, i caldrà incloure en la declaració responsable l'obligació del sol·licitant o representant d'informar aquelles persones de les quals s'aporten dades per a l'obtenció de la subvenció.  
5. A l'efecte de garantir el dret dels interessats a no aportar documents que ja es troben en poder d'aquesta administració o hagen sigut elaborats per qualsevol altra, l'òrgan competent podrà consultar o sol·licitar aquests documents, llevat que l'interessat s'opose a això, en virtut del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques, o fonamentant-se en la potestat de verificació de les administracions regulada en la disposició addicional huitena de la LOPDGDD. Tanmateix, es requerirà el consentiment o autorització dels interessats en els supòsits en què la informació tinga la condició de dades de categories especials o quan així ho dispose una norma de rang legal.  
  
6. Les dades de les persones que formen part de la comissió de valoració es tractaran d'acord amb el RGPD i amb la LOPDGDD. Es tindrà especial consideració amb el compliment dels principis relatius al tractament establits en l'article 5 del RGPD. Així mateix, caldrà informar les persones integrants d'aquesta comissió d'acord amb el que estableixen els articles 13 i 14 del RGPD.  
7. La informació completa sobre el tractament de dades personals es troba disponible en el Registre d'activitats de tractament, publicat en la pàgina web de la Conselleria d'Educació, Cultura i Esport.  
  
  
Base vint-i-dosena. No-incidència econòmica  
L'aprovació de les presents bases no comporta, en si mateixa, obligacions econòmiques en els pressupostos de la Generalitat Valenciana, sense perjudici de les possibles convocatòries que puguen resoldre's conformement a la consignació pressupostària que s'establisca en el corresponent exercici.  
  
Base vint-i-tresena. Normativa aplicable  
Les subvencions a què es refereix la present ordre s'atorgaran segons els principis de publicitat, transparència, concurrència, objectivitat, igualtat i no-discriminació, eficàcia en el compliment dels objectius fixats i eficiència en l'assignació i utilització dels recursos públics destinats a aquesta finalitat, segons recull l'article 8.3 de la Llei 38/2003, de 17 de novembre, general de subvencions, i es regiran pels preceptes bàsics establits en l'esmentada llei i el seu reglament de desenvolupament, aprovat pel Reial decret 887/2006, de 21 de juliol, així com pel que s'estableix en la Llei 1/2015, de 6 de febrer, d'hisenda pública, del sector públic instrumental i de subvencions.  
  
Base vint-i-quatrena. Instruccions  
S'autoritza la direcció general amb competències en matèria de cultura a dictar les instruccions i a interpretar i adoptar les mesures que considere convenients per a l'aplicació d'aquesta ordre, així com la resolució de la concessió i denegació de les subvencions per delegació de la persona titular de la conselleria amb competències en matèria de cultura.  
  
Base vint-i-cinquena. Eficàcia  
La present ordre produirà efectes des de l'endemà de la seua publicació en el Diari Oficial de la Generalitat Valenciana.  
  
Contra aquesta ordre, que esgota la via administrativa, es podrà interposar un recurs contenciós administratiu en el termini de dos mesos, comptadors des de l'endemà de la publicació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant aquest mateix òrgan en el termini d'un mes, computat en els mateixos termes, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que les persones interessades puguen presentar qualsevol altre recurs que estimen pertinent.  
  
València, 4 de maig de 2022  
  
El conseller d'Educació, Cultura i Esport,  
VICENT MARZÀ I IBÁÑEZ